पाएं अपने शहर की ताज़ा ख़बरें और फ्री ई-पेपरडाउनलोड करें
राजधानी रांची में जिस रफ्तार से कोरोना कहर बरपा रहा है, उसी रफ्तार से ऑक्सीजन की मांग बढ़ रही है। गंभीर रूप से संक्रमित मरीज के लिए हाई फ्लो ऑक्सीजन सबसे पहले जरूरी हो गया है। सामान्य मरीज को भी ऑक्सीजन सिलेंडर की जरूरत पड़ रही है। इसे देखते हुए ऑक्सीजन रिप्लाइंग प्लांट पर लोड बढ़ गया है। हॉस्पिटल के अलावा निजी लोग भी ऑक्सीजन सिलेंडर रिफिलिंग कराने पहुंच रहे हैं। ऐसे में ऑक्सीजन रिफिलिंग प्लांट पर अचानक विधि व्यवस्था की समस्या उत्पन्न ना हो इसलिए सभी रिफलिंग प्लांट पर मजिस्ट्रेट तैनात कर दिए गए हैं।
डीसी छवि रंजन ने शनिवार की देर रात महेश्वरी मेडिकल ऑक्सीजन नेवरी विकास और छोटानागपुर इंडस्ट्रियल गैसेस नेवरी विकास, शुभम शिल्पी पेट्रोल पंप का औचक निरीक्षण कर रिफिलिंग का जायजा लिया। इस दौरान उन्होंने रिफिलिंग प्लांट के संचालक से वस्तु स्थिति की जानकारी ली। संचालक ने बताया कि लोगों की भीड़ काफी हो रही है। इसे देखते हुए डीसी ने तत्काल स्थानीय थाना और पीसीआर को ऑक्सीजन प्लांट की नियमित निगरानी करने का निर्देश दिया। उन्होंने कहा कि किसी भी हाल में ऑक्सीजन की सप्लाई कम नहीं होनी चाहिए। कोई रुकावट नहीं आनी चाहिए।
हॉस्पिटल से आने वाले सिलेंडर को सबसे पहले रिफिलिंग करने का निर्देश
डीसी ने ऑक्सीजन रिफिलर्स प्लांट के प्रबंधकों से पूरे कार्यप्रणाली की जानकारी प्राप्त की। रिफिलर्स प्लांट के प्रबंधकों को सख्त निर्देश दिया कि अस्पतालों से आने वाले ऑक्सीजन की डिमांड के अनुसार अविलंब ऑक्सीजन की रिफिलिंग करना सुनिश्चित करें। इस कार्य में कोई भी कोताही बर्दाश्त नहीं की जाएगी। अनावश्यक रूप से किसी भी अस्पताल के ऑक्सीजन सिलेंडर को भरने में देरी नहीं करने का निर्देश दिया। इस दौरान प्लांट पर प्रतिनियुक्त किए गए मजिस्ट्रेट को कहा कि वह लगातार अस्पताल के ऑक्सीजन रिफिलिंग कोषांग और जिला परिवहन पदाधिकारी के सम्पर्क में रहेंगे। रिफिलिंग कराने के लिए आने वाले गाड़ियों की मांग के अनुसार रिफिलिंग का कार्य करवाना सुनिश्चित करेंगे। ताकि किसी भी प्रकार की परेशानी का सामना ना करना पड़े।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn